**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2025. január 17-ei** ülésére

Tárgy: Szent János téri híd

**Tisztelt Képviselő-testület!**

A Szent János téri híd állapota folyamatosan romlik, a mellékelt képeket kaptuk róla. Azóta a beszakadások helye újból körbe lett kerítve.

Jelenleg a híd előtt súly- (3,5 t) és sebességkorlátozás (30 km/h) van és az út egysávosra van szűkítve.

Már 2019-ben statikust (Bro-Arch Mérnök és Építész Iroda Kft.) hívtunk a hídhoz, akkor szakadt be az első helyen.

Az alapok beton, vasbeton sávalapok és ezen van egy téglaboltozat, mely állapota már 2019-ben is kritikus volt, mert a tégla nagy felületen erodálódott.

2019 óta keressük a pénzügyi forrást a híd helyreállítására, több pályázatban is szerepelt már, jelenleg egy határon átnyúló, Pons Danubii-s, HUSK – 2401 turisztikai akcióterv része.

A jelenlegi állapota miatt felvettük a kapcsolatot a Bro-Arch Mérnök és Építész Iroda Kft-vel, a statikus január végén, február elején fog tudni kijönni. Telefonon az után érdeklődött, hogy lezárás esetén minden lakóingatlan megközelíthető marad-e.

Szóba került, hogy hiába a súlykorlátozás, a nehezebb gépjárművek így is áthaladnak a hídon, valami hathatósabb megoldást kellene kitalálni. Először felmerült az út további szűkítésének a gondolata, de azt eltolhatja egy nagyobb jármű, kisebb autóban pedig sérülést okozhat, ha rutintalanabb a sofőr. Másik megoldásként a magasságkorlátozás merült fel, azonban a kapcsán azt a tájékoztatást kaptuk egy útügyi szakembertől, hogy a magasságot, melyre korlátozni lehet, az út űrszelvénye adja meg és ehhez statikus tervezőre van szükség, aki ezt kiszámolja és megadja, hogy hová is helyezhető el, ha elbírja a híd. A korlátozás után is a mentőnek és a tűzoltóautónak a szabad átjutást biztosítani kell. Tehát ez sem tud megoldás lenni. A szakértő javasolta az út lezárását.

A műtárgy műemléki környezetben van, munkavégzés esetén az örökségvédelmi hivatallal egyeztetni szükséges. (Évekkel ezelőtt a látható részeken végzett munkák kapcsán kértek egyeztetést, most nem tudjuk, de az elvégzendő munkákat se ismerjük még.)

Kérem Tisztelt Képviselő-testületet, hogy a híd lezárását fontolják meg és a statikus véleményének ismeretében a további szükséges döntéseket hozzák meg.

Kisbér, 2025. január 15.

 Bondár Balázs s.k. Pápai Mónika s.k.

 elnök referens

**Határozati javaslat:**

Kisbér Város Önkormányzat Képviselő-testülete

a balesetmegelőzés érdekében utasítja a Kisbéri Városigazgatóságot a Szent János téri híd azonnali lezárására.

a híd kapcsán elvégzendő további munkálatokat a statikus szakértői vélemény birtokában kívánja megállapítani.

utasítja a Kisbéri Közös Önkormányzati Hivatalt, hogy a 2025. évi költségvetés készítésekor a híd helyreállításával számoljon.

**Határidő:** azonnal

**Felelős:** Sinkovicz Zoltán polgármester

 Dr. Pápai Tamás jegyző

Csejtei Johanna mb. igazgató